**Notă informativă**

**la proiectul Hotărîrii Guvernului pentru aprobarea**

**Regulamentului sanitar privind supravegherea**

**sănătăţii persoanelor expuse acţiunii factorilor**

**de risc profesional**

**Condiţiile ce au impus elaborarea proiectului**

Prezentul proiect de Hotărîre de Guvern pentru aprobarea Regulamentului sanitar privind supravegherea sănătăţii persoanelor expuse acţiunii factorilor de risc profesional este elaborată în baza Legii Republicii Moldova “Privind supravegherea de stat a sănătăţii publice” nr.10-XVI din 03 februarie 2009 (Monitorul Oficial al Republicii Moldova, 2009, nr.67, art.183) şi în scopul transpunerii art.14 al Directivei 89/391/CEE din 12 iunie 1989 privind punerea în aplicare de măsuri pentru promovarea îmbunătăţirii securităţii şi sănătăţii lucrătorilor la locul de muncă, publicată în Jurnalul Oficial al Uniunii Europene L183 din 29 iunie 1989.

Proiectul de act normativ (Regulament sanitar) stabileşte cerinţele pentru supravegherea sănătăţii persoanelor în raport cu riscurile pentru sănătate la locul de muncă, prevenirea bolilor profesionale cauzate de factori de risc din mediul ocupaţional (chimici, fizici, fizico-chimici, biologici şi alţi factori provocaţi de procesul de muncă).

Regulamentul sanitar va completa şi dezvolta cadrul normativ existent al Serviciului de Supraveghere de Stat a Sănătăţii Publice.

La elaborarea proiectului de act normativ au fost consultate legislaţia şi standardele unor ţări, precum România, Finlanda, Federaţia Rusă, Republica Belaruşi etc.

**Principalele prevederi şi elemente noi ale proiectului**

Actualmente, în legislaţia naţională există un act normativ (ordinul MS nr.132 din 17.06.96 “Privind examenele medicale obligatorii la angajare şi periodice ale lucrătorilor care sunt supuşi acţiunii factorilor nocivi şi nefavorabili”), care este depăşit.

Ordinul Ministerului Sănătăţii menţionat conţine cerinţe pentru organizarea procedurii de efectuare a examenelor medicale la angajare şi periodice, Listele substanţelor periculoase, nocive, factorilor de producere nefavorabili şi genurile de lucrări, etc. Totodată, acest document conţine unii factori de risc profesional inexistenţi în economia naţională. Nomenclatorul investigaţiilor de laborator şi funcţionale existente nu este caracteristic factorilor de risc profesional la care solicitantul este expus în procesul de muncă.

Toate cele menţionate argumentează necesitatea revizuirii documentului nominalizat din cauza modificării metodologiilor de evaluare a stării de sănătate a persoanelor cît şi apariţiei factorilor de risc profesional noi.

Aprobarea Regulamentului actualizat la nivel naţional impune o disciplină şi responsabilitate în rîndul angajatorilor, specialiştilor Comisiilor medicale şi Centrelor de Sănătate Publică în ceea ce priveşte starea de sănătate a lucrătorilor.

Sistemul de organizare a examenelor medicale propus în Regulamentul respectiv permite monitorizarea şi sporeşte calitatea evaluării eficiente a stării de sănătate a lucrătorilor pe perioada activităţii profesionale, ţinând cont de factorii de risc de la locurile de muncă, precum şi depistarea precoce a stărilor premorbide şi tratarea lor.

Astfel, în Regulamentul actualizat a fost revăzută componenţa Comisiilor medicale cu implicarea doar a specialiştilor necesari şi prevede efectuarea a probelor funcţionale şi investigaţiilor de laborator în strictă concordanţă cu factorii de risc profesional la care este supusă persoana. Este propus un nou formular (Dosarul medical), care va permite monitorizarea în dinamică a stării de sănătate a persoanei pe toată perioada activităţii.

Regulamentul actualizat va contribui la evaluarea deplină şi calitativă a factorilor de risc la locurile de muncă şi aplicarea măsurilor de îmbunătăţire a condiţiilor de muncă ţinând cont de rezultatele examenelor medicale.

Astfel, în legătura cu cele expuse se vor micşora şi cheltuielile suportate de către angajatori în cadrul efectuării examenelor medicale.

**Fundamentarea economico-financiară**

 Aprobarea şi implementarea prezentului Regulament nu necesită finanţare suplimentară din fondurile publice, ci doar o perfecţionare a structurilor existente, deoarece efectuarea examenelor medicale vor fi finanţate de către angajatori, conform legislaţiei în vigoare. Consiliul Naţional de patologii profesionale va fi creat în cadrul Spitalului Clinic Republican al MS pe baza structurilor existente (medic în patologii profesionale, medicii specialiştii în domeniul curativ şi specialiştii în sănătate ocupaţională din cadrul Centrului Naţional Sănătate Publică) în limita bugetelor alocate.

**Elaboratorii proiectului**

 Proiectul Regulamentului sanitar a fost elaborat de către specialiştii Centrului Naţional de Sănătate Publică.

Aprobarea şi implementarea prezentului Regulament va contribui la ameliorarea asistenţei medico-sanitare, stării de sănătate a angajaţilor şi a populaţiei apte de muncă, la diminuarea bolilor profesionale şi a celor condiţionate de producere, a morbidităţii cu incapacitatea temporară de muncă, morbidităţii generale, traumatismului în muncă, a mortalităţii populaţiei apte de muncă, prin urmare, va contribui la sporirea esenţială a economiei naţionale.

 **Viceministru Aliona SERBULENCO**